title: Απόφαση (ΚΕΠΠΑ) 2015/740 του Συμβουλίου, της 7ης Μαΐου 2015, σχετικά με περιοριστικά μέτρα λόγω της κατάστασης στο Νότιο Σουδάν και την κατάργηση της απόφασης 2014/449/ΚΕΠΠΑ

text:
               8.5.2015

               EL

               Επίσημη Εφημερίδα της Ευρωπαϊκής Ένωσης

               L 117/52

         ΑΠΌΦΑΣΗ (ΚΕΠΠΑ) 2015/740 ΤΟΥ ΣΥΜΒΟΥΛΊΟΥ
   της 7ης Μαΐου 2015
   σχετικά με περιοριστικά μέτρα λόγω της κατάστασης στο Νότιο Σουδάν και την κατάργηση της απόφασης 2014/449/ΚΕΠΠΑ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 10 Ιουλίου 2014, το Συμβούλιο εξέδωσε την απόφαση 2014/449/ΚΕΠΠΑ (1), ενόψει των συνεχιζόμενων σοβαρών ανησυχιών για την κατάσταση στο Νότιο Σουδάν.

               (2)

               Στις 3 Μαρτίου 2015, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2206 (2015), με βάση την έντονη ανησυχία και προβληματισμό του σχετικά με τη σύγκρουση ανάμεσα στην κυβέρνηση της Δημοκρατίας του Νοτίου Σουδάν και τις δυνάμεις της αντιπολίτευσης από τον Δεκέμβριο του 2013, την ανησυχία του για το μεγάλο ανθρώπινο πόνο και την απερίφραστη καταδίκη του για τις παρελθούσες και τρέχουσες παραβιάσεις και καταπατήσεις των ανθρώπινων δικαιωμάτων και τις παραβιάσεις του διεθνούς ανθρωπιστικού δικαίου, καθώς και για τους μεγάλης κλίμακας εκτοπισμούς προσώπων και την επιδείνωση της ανθρωπιστικής κρίσης. Το Συμβούλιο Ασφαλείας τόνισε την ευθύνη που βαρύνει όλα τα μέρη της σύγκρουσης για τα δεινά του λαού του Νότιου Σουδάν. Επίσης, διαπίστωσε ότι η κατάσταση στο Νότιο Σουδάν αποτελεί απειλή για τη διεθνή ειρήνη και την ασφάλεια στην περιοχή.

               (3)

               Οι παράγραφοι 9 και 12 της ΑΣΑΗΕ 2206 (2015) προβλέπουν περιοριστικά μέτρα υπό μορφή ταξιδιωτικών περιορισμών και δεσμεύσεων περιουσιακών στοιχείων τα οποία μπορούν να εφαρμόζονται σε σχέση με πρόσωπα και οντότητες ορισμένα από την Επιτροπή του Συμβουλίου Ασφαλείας που συστάθηκε βάσει της παραγράφου 16 της ΑΣΑΗΕ 2206 (2015) («η επιτροπή»). Επίσης, οι παράγραφοι 6, 7 και 8 της ΑΣΑΗΕ 2206 (2015) προβλέπουν κριτήρια για τον ορισμό των προσώπων και οντοτήτων που θα υπόκεινται στα περιοριστικά μέτρα των παραγράφων 9 και 12 της απόφασης αυτής.

               (4)

               Για λόγους σαφήνειας, τα περιοριστικά μέτρα που επιβλήθηκαν με την απόφαση 2014/449/ΚΕΠΠΑ και τα περιοριστικά μέτρα που προβλέπονται από την ΑΣΑΗΕ 2206 (2015) θα πρέπει να ενσωματωθούν σε μια ενιαία νομική πράξη.

               (5)

               Ως εκ τούτου, η απόφαση 2014/449/ΚΕΠΠΑ θα πρέπει να καταργηθεί αναλόγως.

               (6)

               Απαιτείται περαιτέρω ενωσιακή δράση για να υλοποιηθούν ορισμένα μέτρα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Απαγορεύεται η πώληση, η προμήθεια, η μεταφορά ή η εξαγωγή στο Νότιο Σουδάν οπλισμού και κάθε είδους συναφούς υλικού, περιλαμβανομένων των όπλων και πυρομαχικών, των στρατιωτικών οχημάτων και εξοπλισμού, του παραστρατιωτικού εξοπλισμού και των ανταλλακτικών των ανωτέρω, από πολίτες των κρατών μελών ή από το έδαφός τους, ή με σκάφη ή αεροσκάφη που φέρουν τη σημαία τους, είτε αυτά προέρχονται είτε όχι από τα εδάφη τους.
   2.   Απαγορεύεται επίσης:

               α)

               η άμεση ή έμμεση παροχή τεχνικής βοήθειας, υπηρεσιών διαμεσολάβησης ή άλλων υπηρεσιών σχετικών με τα αντικείμενα της παραγράφου 1 ή σχετικών με την παροχή, την κατασκευή, τη συντήρηση και τη χρήση τέτοιων αντικειμένων, σε οποιοδήποτε φυσικό ή νομικό πρόσωπο, οντότητα ή φορέα στο Νότιο Σουδάν ή προς χρήση στο Νότιο Σουδάν·

               β)

               η άμεση ή έμμεση παροχή χρηματοδότησης ή χρηματοδοτικής βοήθειας που σχετίζεται με τα αντικείμενα που αναφέρονται στην παράγραφο 1, περιλαμβανομένων, ιδίως, της μη επιστρεπτέας βοήθειας, των δανείων και της ασφάλισης εξαγωγικών πιστώσεων, καθώς και της ασφάλισης ή αντασφάλισης για κάθε πώληση, προμήθεια, μεταφορά ή εξαγωγή των αντικειμένων αυτών ή για την παροχή συναφούς τεχνικής βοήθειας, μεσολαβητικών ή άλλων υπηρεσιών σε οποιοδήποτε φυσικό ή νομικό πρόσωπο, οντότητα ή φορέα στο Νότιο Σουδάν ή προς χρήση στο Νότιο Σουδάν·

               γ)

               η εν γνώσει και εκ προθέσεως συμμετοχή σε δραστηριότητες που έχουν ως αντικείμενο ή αποτέλεσμα να καταστρατηγούνται τα μέτρα που αναφέρονται στα στοιχεία α) ή β).

         Άρθρο 2
   1.   Το άρθρο 1 δεν εφαρμόζεται:

               α)

               στην πώληση, προμήθεια, μεταφορά ή εξαγωγή μη φονικού στρατιωτικού εξοπλισμού που προορίζεται αποκλειστικά για ανθρωπιστικούς σκοπούς, για την παρακολούθηση των ανθρώπινων δικαιωμάτων ή για προστατευτική χρήση ή για προγράμματα οικοδόμησης θεσμών των ΗΕ, της Αφρικανικής Ένωσης (ΑΕ), της ΕΕ ή της διακυβερνητικής αρχής για την ανάπτυξη (IGAD) ή υλικού που προορίζεται για επιχειρήσεις διαχείρισης κρίσεων του ΟΗΕ, της ΑΕ και της ΕΕ·

               β)

               στην πώληση, την προμήθεια, τη μεταφορά ή την εξαγωγή μη πολεμικών οχημάτων κατασκευασμένων ή εξοπλισμένων με υλικά αντιβαλλιστικής προστασίας, εφόσον προορίζονται αποκλειστικά για την προστασία στο Νότιο Σουδάν του προσωπικού της ΕΕ ή των κρατών μελών της, ή του προσωπικού του ΟΗΕ, της ΑΕ ή της IGAD·

               γ)

               στην παροχή τεχνικής βοήθειας, υπηρεσιών διαμεσολάβησης και άλλων υπηρεσιών σχετιζόμενων με εξοπλισμό, προγράμματα και επιχειρήσεις κατά το στοιχείο α)·

               δ)

               στη χρηματοδότηση και την παροχή χρηματοδοτικής βοήθειας σχετιζόμενης με τέτοιου είδους εξοπλισμό, προγράμματα και επιχειρήσεις κατά το στοιχείο α)·

               ε)

               στην πώληση, προμήθεια, μεταφορά ή εξαγωγή εξοπλισμού άρσης ναρκοπεδίων και υλικού για επιχειρήσεις άρσης ναρκοπεδίων·

               στ)

               στην πώληση, προμήθεια, μεταφορά ή εξαγωγή μη φονικού στρατιωτικού εξοπλισμού που προορίζεται αποκλειστικά για την υποστήριξη της διαδικασίας μεταρρύθμισης του τομέα της ασφάλειας στο Νότιο Σουδάν, καθώς και στην παροχή χρηματοδότησης, χρηματοδοτικής βοήθειας ή τεχνικής βοήθειας που σχετίζεται με τον εν λόγω εξοπλισμό

         υπό τον όρο ότι οι παραδόσεις αυτές έχουν εγκριθεί εκ των προτέρων από την αρμόδια αρχή του συγκεκριμένου κράτους μέλους.
   2.   Επίσης, το άρθρο 1 δεν εφαρμόζεται στον προστατευτικό ιματισμό, περιλαμβανομένων των αλεξίσφαιρων γιλέκων και των στρατιωτικών κρανών που εξάγονται προσωρινά στο Νότιο Σουδάν από προσωπικό της ΕΕ ή των κρατών μελών της, από προσωπικό των Ηνωμένων Εθνών ή της IGAD, ή από εκπροσώπους των μέσων μαζικής ενημέρωσης, μέλη ανθρωπιστικών ή αναπτυξιακών οργανώσεων και συναφές προσωπικό, αποκλειστικά για προσωπική τους χρήση.
   3.   Τα κράτη μέλη εξετάζουν τις παραδόσεις δυνάμει του παρόντος άρθρου για κάθε μεμονωμένη περίπτωση, λαμβάνοντας πλήρως υπόψη τα κριτήρια που προβλέπονται στην κοινή θέση 2008/944/ΚΕΠΠΑ του Συμβουλίου (2). Τα κράτη μέλη θα απαιτήσουν τις κατάλληλες ρήτρες ασφάλειας κατά της κατάχρησης αδειών, οι οποίες παρέχονται δυνάμει του παρόντος άρθρου και, εφόσον απαιτείται, λαμβάνουν μέτρα επαναπατρισμού του εξοπλισμού.
   Άρθρο 3
   1.   Τα κράτη μέλη λαμβάνουν τα απαραίτητα μέτρα για να εμποδίζουν την είσοδο στο έδαφός τους ή τη διαμέσου του εδάφους τους διέλευση προσώπων:

               α)

               που ορίζονται από το Συμβούλιο Ασφαλείας ή από την επιτροπή σύμφωνα με τις παραγράφους 6, 7, 8, και 9 της απόφασης 2206 (2015) ΣΑΗΕ, όπως απαριθμούνται στο παράρτημα I της παρούσας απόφασης·

               β)

               που δεν καλύπτονται από το στοιχείο α) και παρεμποδίζουν τις πολιτικές διεργασίες στο Νότιο Σουδάν, μεταξύ άλλων διαπράττοντας βιαιοπραγίες ή παραβιάσεις των συμφωνιών κατάπαυσης του πυρός, και προσώπων που ευθύνονται για σοβαρές παραβιάσεις των ανθρώπινων δικαιωμάτων στο Νότιο Σουδάν, και προσώπων που συνδέονται με αυτά, όπως απαριθμούνται στο παράρτημα II.

         2.   Η παράγραφος 1 δεν υποχρεώνει τα κράτη μέλη να αρνούνται την είσοδο στο έδαφός τους σε δικούς τους υπηκόους.
   Άρθρο 4
   1.   Το παρόν άρθρο εφαρμόζεται στα πρόσωπα που απαριθμούνται στο παράρτημα I.
   2.   το άρθρο 3, παράγραφος 1 δεν εφαρμόζεται όπου:

               α)

               το ταξίδι δικαιολογείται για λόγους ανθρωπιστικής ανάγκης, περιλαμβανομένων των θρησκευτικών υποχρεώσεων, όπως καθορίζονται από την επιτροπή κατά περίπτωση·

               β)

               η είσοδος ή διέλευση είναι αναγκαία για τη διεξαγωγή δίκης·

               γ)

               το ταξίδι θα προωθούσε τους στόχους της ειρήνης και της εθνικής συμφιλίωσης στο Νότιο Σουδάν, καθώς και τη σταθερότητα στην περιοχή, όπως κρίνει η επιτροπή κατά περίπτωση.

         Άρθρο 5
   1.   Το παρόν άρθρο εφαρμόζεται στα πρόσωπα που απαριθμούνται στο παράρτημα I.
   2.   Το άρθρο 3, παράγραφος 1 εφαρμόζεται με την επιφύλαξη των περιπτώσεων κατά τις οποίες ένα κράτος μέλος δεσμεύεται από διεθνούς δικαίου υποχρέωση, ήτοι:

               α)

               ως χώρα η οποία φιλοξενεί διεθνή διακυβερνητική οργάνωση·

               β)

               ως χώρα η οποία φιλοξενεί διεθνή διάσκεψη που έχει συγκληθεί ή διεξάγεται υπό την αιγίδα των Ηνωμένων Εθνών·

               γ)

               βάσει πολυμερούς συμφωνίας περί παροχής προνομίων και ασυλιών· ή

               δ)

               δυνάμει της Συνθήκης συνδιαλλαγής του 1929 (σύμφωνο του Λατερανού) που έχει συναφθεί μεταξύ της Αγίας Έδρας (Κράτος του Βατικανού) και της Ιταλίας.

         3.   Η παράγραφος 2 θεωρείται ότι εφαρμόζεται και όταν ένα κράτος μέλος φιλοξενεί τον Οργανισμό για την Ασφάλεια και τη Συνεργασία στην Ευρώπη (ΟΑΣΕ).
   4.   Το Συμβούλιο ενημερώνεται καταλλήλως σε κάθε περίπτωση χορήγησης εξαίρεσης από κράτος μέλος δυνάμει των παραγράφων 2 ή 3.
   5.   Τα κράτη μέλη μπορούν να χορηγούν εξαιρέσεις από τα μέτρα που επιβάλλει το άρθρο 3 παράγραφος 1 εφόσον η μετακίνηση δικαιολογείται από επείγουσα ανθρωπιστική ανάγκη ή για λόγους συμμετοχής σε διακυβερνητικές συνεδριάσεις και συνεδριάσεις τις οποίες οργανώνει ή φιλοξενεί η ΕΕ ή φιλοξενεί το κράτος μέλος που έχει την προεδρία του ΟΑΣΕ, όπου διεξάγεται πολιτικός διάλογος που ευθέως προάγει την επίτευξη των στόχων των περιοριστικών μέτρων, μεταξύ των οποίων η δημοκρατία, τα ανθρώπινα δικαιώματα και το κράτος δικαίου στο Νότιο Σουδάν.
   6.   Το κράτος μέλος που επιθυμεί να χορηγήσει τις προβλεπόμενες στην παράγραφο 5 εξαιρέσεις απευθύνει γραπτή κοινοποίηση στο Συμβούλιο. Η παρέκκλιση θεωρείται χορηγηθείσα, εκτός εάν ένα ή περισσότερα μέλη του Συμβουλίου προβάλουν εγγράφως ένσταση εντός δύο εργασίμων ημερών από την κοινοποίηση της προτεινόμενης εξαίρεσης. Σε περίπτωση που διατυπωθεί αντίρρηση από ένα ή περισσότερα μέλη του Συμβουλίου, το Συμβούλιο μπορεί να αποφασίσει με ειδική πλειοψηφία να χορηγήσει την προτεινόμενη εξαίρεση.
   7.   Όταν, σύμφωνα με τις παραγράφους 2, 3, 5 και 6, ένα κράτος μέλος επιτρέψει σε πρόσωπα που περιλαμβάνονται στο παράρτημα II να εισέλθουν στο έδαφός του ή να διέλθουν απ' αυτό, η άδεια ισχύει αποκλειστικά για το σκοπό για τον οποίο χορηγήθηκε και για τα πρόσωπα τα οποία αφορά άμεσα.
   Άρθρο 6
   1.   Όλα τα κεφάλαια και οι οικονομικοί πόροι που ανήκουν, κατέχονται, διατηρούνται ή ελέγχονται, άμεσα ή έμμεσα, από

               α)

               πρόσωπα και οντότητες που ορίζονται από το Συμβούλιο Ασφαλείας ή από την επιτροπή σύμφωνα με τις παραγράφους 6, 7, 8, και 12 της απόφασης 2206 (2015) ΣΑΗΕ, όπως απαριθμούνται στο παράρτημα I της παρούσας απόφασης·

               β)

               πρόσωπα που και παρεμποδίζουν τις πολιτικές διεργασίες στο Νότιο Σουδάν, μεταξύ άλλων διαπράττοντας βιαιοπραγίες ή παραβιάσεις των συμφωνιών κατάπαυσης του πυρός, καθώς και πρόσωπα που ευθύνονται για σοβαρές παραβιάσεις των ανθρώπινων δικαιωμάτων στο Νότιο Σουδάν, και φυσικά ή νομικά πρόσωπα, οντότητες ή φορείς που συνδέονται με αυτά, όπως απαριθμούνται στο παράρτημα II,

         δεσμεύονται.
   2.   Κανένα κεφάλαιο ή οικονομικός πόρος δεν διατίθεται, άμεσα ή έμμεσα, στα φυσικά ή νομικά πρόσωπα, οντότητες ή φορείς που περιλαμβάνονται στο παράρτημα I ή ΙΙ.
   Άρθρο 7
   1.   Το παρόν άρθρο εφαρμόζεται στα πρόσωπα και τις οντότητες που απαριθμούνται στο παράρτημα I.
   2.   Η αρμόδια αρχή κράτους μέλους μπορεί να επιτρέπει την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που αυτή κρίνει σκόπιμους, εάν κρίνει ότι τα εν λόγω κεφάλαια ή οικονομικοί πόροι:

               α)

               είναι αναγκαίοι για την κάλυψη βασικών δαπανών όπως η πληρωμή ειδών διατροφής, ενοικίου ή ενυπόθηκων δανείων, φαρμάκων ή ιατρικών εξόδων, φόρων, ασφαλίστρων και τελών σε επιχειρήσεις κοινής ωφελείας·

               β)

               προορίζονται αποκλειστικά για την πληρωμή εύλογων επαγγελματικών αμοιβών ή για την κάλυψη δαπανών που έχουν σχέση με την παροχή νομικών υπηρεσιών·

               γ)

               αποτελούν τέλη ή χρεώσεις υπηρεσιών που αφορούν την καθημερινή τήρηση ή φύλαξη δεσμευμένων κεφαλαίων ή οικονομικών πόρων.

         Το ενδιαφερόμενο κράτος μέλος κοινοποιεί εκ των προτέρων στην επιτροπή την πρόθεσή του να επιτρέψει, κατά περίπτωση, την αποδέσμευση ορισμένων δεσμευμένων κεφαλαίων ή οικονομικών πόρων. Δύνανται να χορηγηθούν άδειες, εάν δεν υπάρξει αρνητική απόφαση της επιτροπής, εντός πέντε εργάσιμων ημερών από την κοινοποίηση αυτή.
   3.   Η αρμόδια αρχή κράτους μέλους μπορεί να επιτρέπει την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που αυτή κρίνει σκόπιμους, εάν κρίνει ότι τα εν λόγω κεφάλαια ή οικονομικοί πόροι είναι απαραίτητοι για έκτακτες δαπάνες, εφόσον σχετική απόφαση έχει γνωστοποιηθεί από το οικείο κράτος μέλος στην επιτροπή και έχει εγκριθεί από την επιτροπή.
   4.   Κατά παρέκκλιση από το άρθρο 6 παράγραφος 1, οι αρμόδιες αρχές κράτους μέλους μπορούν επίσης να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον το οικείο κράτος μέλος έχει εξακριβώσει ότι τα κεφάλαια ή οι οικονομικοί πόροι υπόκεινται σε δικαστική, διοικητική ή διαιτητική δέσμευση ή απόφαση και ότι τα κεφάλαια ή οι πόροι θα χρησιμοποιηθούν αποκλειστικά για να καλύψουν αυτή τη δέσμευση ή απόφαση, εφόσον αυτή έχει συσταθεί πριν από την ημερομηνία έκδοσης της ΑΣΑΗΕ 2206 (2015), ήτοι τις 3 Μαρτίου 2015, δεν είναι προς όφελος φυσικού ή νομικού προσώπου, οντότητας ή οργανισμού που κατονομάζεται στο παράρτημα I ή II, και έχει κοινοποιηθεί από το ενδιαφερόμενο κράτος μέλος στην επιτροπή.
   5.   Το άρθρο 6 παράγραφος 1 δεν εφαρμόζεται στην πίστωση των δεσμευμένων λογαριασμών με:

               α)

               τόκους ή άλλα έσοδα σε σχέση με αυτούς τους λογαριασμούς·

               β)

               ποσά οφειλόμενα βάσει συμβάσεων, συμφωνιών ή υποχρεώσεων που είχαν συμφωνηθεί ή εγερθεί πριν από την ημερομηνία κατά την οποία οι λογαριασμοί αυτοί υποβλήθηκαν στα μέτρα του άρθρου 6,

         εφόσον οι εν λόγω τόκοι, άλλα κέρδη και πληρωμές εξακολουθούν να υπόκεινται στα μέτρα που προβλέπονται στο άρθρο 6 παράγραφος 1.
   6.   Το άρθρο 6 δεν εμποδίζει τα φυσικά ή νομικά πρόσωπα, τις οντότητες και τους φορείς του καταλόγου να πραγματοποιούν πληρωμές που οφείλουν βάσει συμβάσεων οι οποίες είχαν συναφθεί πριν από την ημερομηνία κατά την οποία το εν λόγω φυσικό ή νομικό πρόσωπο, η οντότητα ή ο οργανισμός περιλήφθηκε στο παράρτημα I, εφόσον το οικείο κράτος μέλος κρίνει ότι η πληρωμή δεν πραγματοποιείται, άμεσα ή έμμεσα, σε φυσικό ή νομικό πρόσωπο, οντότητα ή φορέα που κατονομάζεται στο παράρτημα I ή ΙΙ και αφού το ενδιαφερόμενο κράτος μέλος κοινοποιήσει στην επιτροπή την πρόθεση να κάνει ή να δεχθεί τέτοιες πληρωμές ή να εγκρίνει, κατά περίπτωση, την αποδέσμευση κεφαλαίων άλλων χρηματοοικονομικών περιουσιακών στοιχείων ή οικονομικών πόρων για το σκοπό αυτό, 10 εργάσιμες ημέρες πριν από την έγκριση αυτή.
   Άρθρο 8
   1.   Το παρόν άρθρο εφαρμόζεται στα πρόσωπα και τις οντότητες που απαριθμούνται στο παράρτημα II.
   2.   Η αρμόδια αρχή κράτους μέλους μπορεί να επιτρέπει την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που αυτή κρίνει σκόπιμους, εάν κρίνει ότι τα εν λόγω κεφάλαια ή οικονομικοί πόροι:

               α)

               είναι αναγκαία για την κάλυψη των βασικών αναγκών προσώπων που κατονομάζονται στο παράρτημα II και των εξαρτώμενων από αυτά μελών της οικογένειάς τους, περιλαμβανομένων των πληρωμών ειδών διατροφής, ενοικίου ή ενυπόθηκου δανείου, φαρμάκων και ιατρικής περίθαλψης, φόρων, ασφαλίστρων και τελών επιχειρήσεων κοινής ωφέλειας·

               β)

               απαιτούνται αποκλειστικά για την καταβολή εύλογων επαγγελματικών αμοιβών και την εξόφληση δαπανών οι οποίες αφορούν την παροχή νομικών υπηρεσιών·

               γ)

               προορίζονται αποκλειστικά για την πληρωμή τελών ή χρεώσεων για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων και οικονομικών πόρων· ή

               δ)

               είναι αναγκαία για έκτακτες δαπάνες, εφόσον η αρμόδια αρχή έχει κοινοποιήσει στις αρμόδιες αρχές των άλλων κρατών μελών και στην Επιτροπή τους λόγους για τους οποίους κρίνει ότι πρέπει να χορηγηθεί ειδική άδεια, τουλάχιστον δύο εβδομάδες πριν από τη χορήγηση της άδειας.

         Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή της παρούσας παραγράφου.
   3.   Κατά παρέκκλιση από το άρθρο 6 παράγραφος 1, οι αρμόδιες αρχές κράτους μέλους μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον πληρούνται οι ακόλουθες προϋποθέσεις:

               α)

               τα κεφάλαια ή οι οικονομικοί πόροι αποτελούν αντικείμενο διαιτητικής απόφασης που εκδόθηκε πριν από την ημερομηνία κατά την οποία το φυσικό ή νομικό πρόσωπο, η οντότητα ή ο φορέας που αναφέρεται στο άρθρο 6 παράγραφος 1 καταχωρίσθηκε στο παράρτημα II, ή δικαστικής ή διοικητικής απόφασης που εκδόθηκε στην Ένωση ή δικαστικής απόφασης που είναι εκτελεστή στο ενδιαφερόμενο κράτος μέλος, πριν ή μετά την εν λόγω ημερομηνία·

               β)

               τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις οι οποίες έχουν κατοχυρωθεί βάσει τέτοιας απόφασης ή έχουν αναγνωριστεί ως έγκυρες μέσω τέτοιας απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων τα οποία δικαιούνται να εγείρουν απαιτήσεις αυτού του είδους·

               γ)

               η απόφαση δεν είναι προς όφελος φυσικού ή νομικού προσώπου, οντότητας ή φορέα που κατονομάζεται στο παράρτημα I ή ΙΙ· και

               δ)

               η αναγνώριση της απόφασης δεν αντίκειται στη δημόσια τάξη του ενδιαφερόμενου κράτους μέλους.

         Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή της παρούσας παραγράφου.
   4.   Το άρθρο 6 παράγραφος 1 δεν εμποδίζει φυσικό ή νομικό πρόσωπο, οντότητα ή φορέα του καταλόγου να κάνει πληρωμές που οφείλει δυνάμει σύμβασης η οποία είχε συναφθεί πριν από την ημερομηνία καταχώρισης του εν λόγω φυσικού ή νομικού προσώπου, οντότητας ή φορέα στο παράρτημα II, εφόσον το ενδιαφερόμενο κράτος μέλος έχει εξακριβώσει ότι τα ποσά δεν καταβάλλονται, άμεσα ή έμμεσα, σε φυσικό ή νομικό πρόσωπο, οντότητα ή φορέα που κατονομάζεται στο παράρτημα I ή ΙΙ.
   5.   Το άρθρο 6 παράγραφος 2 δεν εφαρμόζεται στην πίστωση δεσμευμένων λογαριασμών με:

               α)

               τόκους ή άλλα έσοδα σε σχέση με αυτούς τους λογαριασμούς·

               β)

               ποσά οφειλόμενα βάσει συμβάσεων, συμφωνιών ή υποχρεώσεων που είχαν συμφωνηθεί ή εγερθεί πριν από την ημερομηνία κατά την οποία οι λογαριασμοί αυτοί υποβλήθηκαν στα μέτρα του άρθρου 6· ή

               γ)

               ποσά οφειλόμενα δυνάμει δικαστικών ή διοικητικών αποφάσεων ή αποφάσεων διαιτησίας που εκδίδονται στην Ένωση ή είναι εκτελεστές στο ενδιαφερόμενο κράτος μέλος,

         εφόσον οι εν λόγω τόκοι, άλλα κέρδη και πληρωμές εξακολουθούν να υπόκεινται στα μέτρα που προβλέπονται στο άρθρο 6 παράγραφος 1.
   Άρθρο 9
   1.   Όποτε το Συμβούλιο Ασφαλείας ή η επιτροπή προσθέτει πρόσωπο ή οντότητα στον κατάλογο, το Συμβούλιο συμπεριλαμβάνει το εν λόγω πρόσωπο ή οντότητα στο παράρτημα I.
   2.   Το Συμβούλιο, αποφασίζοντας κατόπιν πρότασης κράτους μέλους ή του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφάλειας, καταρτίζει και τροποποιεί τον κατάλογο του Παραρτήματος II.
   3.   Το Συμβούλιο γνωστοποιεί τις αποφάσεις του κατά τις παραγράφους 1 και 2 στο φυσικό ή νομικό πρόσωπο, οντότητα ή φορέα, μαζί με τους λόγους της καταχώρισης στον κατάλογο, είτε άμεσα, εάν η διεύθυνση είναι γνωστή, είτε με δημοσίευση σχετικής ανακοίνωσης, παρέχοντάς τους τη δυνατότητα να υποβάλουν παρατηρήσεις.
   4.   Όταν υποβάλλονται παρατηρήσεις ή εφόσον προκύπτουν νέα ουσιαστικά στοιχεία, το Συμβούλιο επανεξετάζει τις αποφάσεις του και ενημερώνει ανάλογα το ενδιαφερόμενο φυσικό ή νομικό πρόσωπο, οντότητα ή φορέα.
   Άρθρο 10
   1.   Τα Παραρτήματα I και ΙΙ περιλαμβάνουν τους λόγους καταχώρισης των προσώπων και οντοτήτων που αναφέρονται στα άρθρα 3 παράγραφος 1 και 6 παράγραφος 1, όπως ορίζει το Συμβούλιο Ασφαλείας ή η επιτροπή όσον αφορά το παράρτημα I, και το Συμβούλιο όσον αφορά το παράρτημα II.
   2.   Τα Παραρτήματα I, ΙΙ, ΙΙΙ και IV περιλαμβάνουν επίσης τις πληροφορίες που απαιτούνται για την ταυτοποίηση των ενδιαφερομένων προσώπων ή οντοτήτων, εφόσον είναι διαθέσιμες, όπως ορίζει το Συμβούλιο Ασφαλείας ή η επιτροπή όσον αφορά το παράρτημα I, και το Συμβούλιο όσον αφορά το παράρτημα II. Όσον αφορά πρόσωπα, οι πληροφορίες αυτές μπορούν να περιλαμβάνουν ονοματεπώνυμο (και ψευδώνυμα), ημερομηνία και τόπο γέννησης, ιθαγένεια, αριθμό διαβατηρίου και δελτίου ταυτότητας, φύλο, διεύθυνση, αν είναι γνωστή, και αξίωμα ή επάγγελμα. Σε σχέση με τα νομικά πρόσωπα, τις οντότητες ή τους φορείς, οι πληροφορίες αυτές μπορούν να περιλαμβάνουν επωνυμία, τόπο και ημερομηνία εγγραφής σε μητρώο, αριθμό μητρώου και τόπο εγκατάστασης. Τα Παραρτήματα I και ΙΙ περιλαμβάνουν επίσης την ημερομηνία καταχώρισης.
   Άρθρο 11
   Για να μεγιστοποιήσει την επίπτωση των μέτρων που καθορίζονται στην παρούσα απόφαση, η Ένωση ενθαρρύνει τρίτα κράτη να θεσπίσουν περιοριστικά μέτρα ισοδύναμα με αυτά που προβλέπονται στην παρούσα απόφαση.
   Άρθρο 12
   1.   Η παρούσα απόφαση τελεί υπό διαρκή επανεξέταση. Ανανεώνεται ή τροποποιείται καταλλήλως, εάν το Συμβούλιο κρίνει ότι οι στόχοι της δεν έχουν επιτευχθεί και υπό το φως συναφών αποφάσεων του Συμβουλίου Ασφαλείας.
   2.   Τα μέτρα που αναφέρονται στο άρθρο 3 παράγραφος 1 στοιχείο β) και το άρθρο 6 παράγραφος 1 στοιχείο β) επανεξετάζονται σε τακτά διαστήματα και τουλάχιστον κάθε 12 μήνες. Παύουν να εφαρμόζονται σε σχέση με τα συγκεκριμένα πρόσωπα και οντότητες εφόσον το Συμβούλιο κρίνει, με την αναφερόμενη στο άρθρο 9 διαδικασία, ότι δεν πληρούνται πλέον οι όροι για την εφαρμογή τους.
   Άρθρο 13
   Η απόφαση 2014/449/ΚΕΠΠΑ καταργείται.
   Άρθρο 14
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 7 Μαΐου 2015.

            Για το Συμβούλιο

            Ο Πρόεδρος

         E. RINKĒVIČS

      (1)  Απόφαση 2014/449/ΚΕΠΠΑ του Συμβουλίου, της 10ης Ιουλίου 2014, σχετικά με περιοριστικά μέτρα λόγω της κατάστασης στο Νότιο Σουδάν (ΕΕ L 203 της 11.7.2014, σ. 100).

      (2)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).

      ΠΑΡΑΡΤΗΜΑ I

         Κατάλογος προσώπων και οντοτήτων που αναφέρονται στο άρθρο 3 παράγραφος 1 στοιχείο α) και στο άρθρο 6 παράγραφος 1 στοιχείο α)

      ΠΑΡΑΡΤΗΜΑ II

         Κατάλογος προσώπων και οντοτήτων που αναφέρονται στο άρθρο 3 παράγραφος 1 στοιχείο β) και στο άρθρο 6 παράγραφος 1 στοιχείο β)

                  Ονοματεπώνυμο

                  Στοιχεία ταυτότητας

                  Λόγοι

                  Ημερομηνία καταχώρισης

                  1.

                  Santino DENG
                  (γνωστός και ως: Santino Deng Wol)

                  Διοικητής της 3ης μεραρχίας πεζικού του Λαϊκού Απελευθερωτικού Στρατού του Σουδάν (SPLA)

                  Ο Santino Deng είναι διοικητής της 3ης μεραρχίας πεζικού του SPLA η οποία πήρε μέρος στην ανακατάληψη του Bentiu τον Μάιο του 2014. Ο Santino Deng είναι συνεπώς υπεύθυνος για παραβιάσεις της συμφωνίας της 23ης Ιανουαρίου για τον τερματισμό των εχθροπραξιών.

                  11.7.2014

                  2.

                  Peter GADET
                  (γνωστός και ως: Peter Gatdet Yaka· Peter Cadet· Peter Gadet Yaκ· Peter Gadet Yaak: Peter Gatdet Yaaκ· Peter Gatdet· Peter Gatdeet Yaka)

                  Αρχηγός της αντικυβερνητικής πολιτοφυλακής Nuer. Τόπος γέννησης: επαρχία Mayom, πολιτεία Unity

                  Ο Peter Gadet είναι αρχηγός της αντικυβερνητικής πολιτοφυλακής Nuer, η οποία πραγματοποίησε επίθεση στο Bentiu, στις 15-17 Απριλίου 2014, παραβιάζοντας τη συμφωνία τερματισμού των εχθροπραξιών της 23ης Ιανουαρίου. Η επίθεση είχε ως αποτέλεσμα να βρουν τον θάνατο περισσότεροι από 200 άμαχοι. Ως εκ τούτου, ο Peter Gadet ευθύνεται για την πυροδότηση του κύκλου βίας και κατά συνέπεια την παρεμπόδιση της πολιτικής διαδικασίας στο Νότιο Σουδάν, καθώς και για σοβαρές παραβιάσεις των ανθρωπίνων δικαιωμάτων.

                  11.7.2014


Avis juridique important

|

31987D0095

87/95/ΕΟΚ: Απόφαση του Συμβουλίου της 22ας Δεκεμβρίου 1986 για την τυποποίηση στον τομέα της τεχνολογίας των πληροφοριών και των τηλεπικοινωνιών

Επίσημη Εφημερίδα αριθ. L 036 της 07/02/1987 σ. 0031 - 0037 Φινλανδική ειδική έκδοση: Κεφάλαιο 13 τόμος 16 σ. 0105  Σουηδική ειδική έκδοση: Κεφάλαιο 13 τόμος 16 σ. 0105

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Δεκεμβρίου 1986  για την τυποποίηση στον τομέα της τεχνολογίας των πληροφοριών και των τηλεπικοινωνιών  (87/95/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  τη γνώμη της Οικονομικής και Κοινωνικής Επιτροπής (2),  Εκτιμώντας:  ότι τα πρότυπα στον τομέα της τεχνολογίας των πληροφοριών και οι εργασίες που απαιτούνται για την κατάρτισή τους πρέπει να λαμβάνουν υπόψη ιδίως:  - την πολυπλοκότητα των τεχνικών προδιαγραφών και την ακρίβεια που απαιτείται προκειμένου να εξασφαλιστούν οι ανταλλαγές των στοιχείων και η διαλειτουργικότητα των συστημάτων,  - την ανάγκη ταχείας δημοσίευσης των προτύπων, ώστε η υπερβολική βραδύτητα να μην οδηγεί στην πρόωρη αχρήστευση των κειμένων που θα έχουν ξεπεραστεί από το ρυθμό των τεχνολογικών εξελίξεων,  - την ανάγκη να ενθαρρυνθεί η εφαρμογή διεθνών προτύπων για τις ανταλλαγές πληροφοριών και στοιχείων που να στηρίζονται σε βάση η οποία τα καθιστά αξιόπιστα στο επίπεδο της πρακτικής τους εφαρμογής,  - την οικονομική σημασία του ρόλου που παίζει η τυποποίηση λόγω της συμβολής της στη δημιουργία κοινοτικής αγοράς στον τομέα αυτό·  ότι η οδηγία 83/189/ΕΟΚ του Συμβουλίου (3) επιτρέπει στην Επιτροπή, στα κράτη μέλη και στους οργανισμούς τυποποίησης να πληροφορούνται τις προθέσεις των οργανισμών τυποποίησης σχετικά με την καθιέρωση ενός προτύπου ή με την τροποποίησή του και ότι, σύμφωνα με την οδηγία αυτή, η Επιτροπή μπορεί να αναθέτει εντολές με στόχο τη συντονισμένη ανάληψη, και μάλιστα σε πρόωρο στάδιο, των εργασιών τυποποίησης κοινού ενδιαφέροντος·  ότι η οδηγία αυτή δεν περιλαμβάνει όλες τις διατάξεις που απαιτούνται για την εφαρμογή μιας κοινοτικής πολιτικής τυποποίησης στον τομέα της τεχνολογίας των πληροφοριών και των τηλεπικοινωνιών·  ότι επειδή πληθύνονται οι τεχνικές αλληλεπικαλύψεις ανάμεσα στους διάφορους τομείς της τυποποίησης, κυρίως ανάμεσα στις τεχνολογίες των πληροφοριών και τις τηλεπικοινωνίες, δικαιολογείται η στενή συνεργασία των οργανισμών τυποποίησης που πρέπει να συνενώσουν τις προσπάθειές τους προκειμένου να ασχοληθούν με αυτούς τους κοινούς τομείς·  ότι η Επιτροπή έχει συνάψει πρόσφατα συμφωνίες στα πλαίσια της κοινής διακήρυξης προθέσεων την οποία υπέγραψε με την Ευρωπαϊκή Συνδιάσκεψη των Διοικήσεων των Ταχυδρομείων και των Τηλεπικοινωνιών (CEPT) και στα πλαίσια των γενικών κατευθύνσεων που απετέλεσαν αντικείμενο συμφωνίας με τον μεικτό οργανισμό τυποποίησης Ευρωπαϊκή Επιτροπή Τυποποίησης/Ευρωπαϊκή Επιτροπή Ηλεκτροτεχνικής Τυποποίησης (CEN/CENELEC)·  ότι η οδηγία 86/361/ΕΟΚ (4) περιλαμβάνει προγραμματισμό εργασιών για κοινές τεχνικές προδιαγραφές που αντιστοιχούν στα Ευρωπαϊκά Πρότυπα Τηλεπικοινωνιών (ΝΕΤ) στον τομέα αυτό, εκ μέρους της Ευρωπαϊκής Συνδιάσκεψης των Διοικήσεων των Ταχυδρομείων και Τηλεπικοινωνιών σε συνεννόηση, κατά περίπτωση, με την Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (CENELEC)·  ότι ο τομέας των κρατικών προμηθειών είναι σε θέση να προωθήσει την ευρύτερη αποδοχή των προτύπων περί ανταλλαγής πληροφοριών και στοιχείων του Ανοικτού Συστήματος Διασύνδεσης ( OSI), με αναφορές σε αυτά κατά τις προμήθειες·  ότι πρέπει να συσταθεί επιτροπή για να βοηθά την Επιτροπή των Ευρωπαϊκών Κοινοτήτων στην επιδίωξη και διαχείριση των στόχων και δραστηριοτήτων που ορίζονται στην απόφαση,  ΑΠΟΦΑΣΙΖΕΙ:  Άρθρο 1  Κατά την έννοια της παρούσας απόφασης νοούνται ως:  1. «Τεχνική προδιαγραφή», η προδιαγραφή που περιέχεται σε έγγραφο το οποίο καθορίζει τα απαιτούμενα χαρακτηριστικά ενός προϊόντος, όπως η ποιότητα ή η ιδιότητα χρήσης, η ασφάλεια, οι διαστάσεις, συμπεριλαμβανομένων και των ορισμών που ισχύουν για το προϊόν όσον αφορά την ορολογία, τα σύμβολα, τις δοκιμές και τις μεθόδους δοκιμών, τη συσκευασία, τη σήμανση και την επισήμανση (ετικετάρισμα).  2. «Κοινή τεχνική προδιαγραφή», η τεχνική προδιαγραφή που έχει συνταχθεί με στόχο να εξασφαλισθεί η ομοιόμορφη εφαρμογή της σε όλα τα κράτη μέλη της Κοινότητας.  3. «Πρότυπο», η τεχνική προδιαγραφή η οποία έχει εγκριθεί από αναγνωρισμένο οργανισμό που αναπτύσσει δραστηριότητες τυποποίησης, για επαναλαμβανόμενη ή συνεχή εφαρμογή, της οποίας η τήρηση δεν είναι υποχρεωτική.  4. «Διεθνές πρότυπο», το πρότυπο το οποίο έχει θεσπιστεί από αναγνωρισμένο διεθνή οργανισμό τυποποίησης.  5. «Σχέδιο Διεθνούς Προτύπου (DIS)», το σχέδιο προτύπου το οποίο έχει εγκριθεί από αναγνωρισμένο διεθνή οργανισμό.  6. «Διεθνής τεχνική προδιαγραφή του τομέα των τηλεπικοινωνιών» , η τεχνική προδιαγραφή όλων ή ορισμένων χαρακτηριστικών ενός προϊόντος, σύμφωνα με τις συστάσεις οργανισμών όπως είναι η Διεθνής Επιτροπή Τηλεγράφων και Τηλεφώνων (CCITT) ή η CEPT.  7. «Ευρωπαϊκό πρότυπο», το πρότυπο που έχει εγκριθεί σύμφωνα με το καταστατικό των οργανισμών τυποποίησης με τους οποίους η Κοινότητα έχει συνάψει συμφωνίες.  8. «Ευρωπαϊκό προ-πρότυπο», το πρότυπο που έχει εγκριθεί με το χαρακτηρισμό «ENV» σύμφωνα με τους καταστατικούς κανόνες των οργανισμών τυποποίησης με τους οποίους η Κοινότητα έχει συνάψει συμφωνίες.  9. «Λειτουργικό πρότυπο», το πρότυπο που έχει καταρτισθεί για να εκτελεί μία πολύπλοκη λειτουργία η οποία απαιτείται, προκειμένου να εξασφαλίζεται η λειτουργική συμβατότητα των συστημάτων και το οποίο προέρχεται γενικά από συνδυασμό πολλών προτύπων αναφοράς που έχουν ήδη θεσπισθεί και εγκριθεί σύμφωνα με τους καταστατικούς κανόνες των οργανισμών τυποποίησης.  10. «Λειτουργική προδιαγραφή», η προδιαγραφή με την οποία ορίζεται, στον τομέα των τηλεπικοινωνιών, η εφαρμογή ενός ή περισσότερων προτύπων διασύνδεσης ανοιχτών συστημάτων, προκειμένου να τηρηθεί κάποια ειδική απαίτηση για την επικοινωνία μεταξύ συστημάτων των τεχνολογιών πληροφοριών (πρότυπα τα οποία συνιστούν οργανισμοί όπως η Διεθνής Επιτροπή Τηλεγράφων και Τηλεφώνων (CCITT) ή η CEPT).  11. «Τεχνικός κανόνας», οι τεχνικές προδιαγραφές, συμπεριλαμβανομένων και των σχετικών διοικητικών διατάξεων, των οποίων η τήρηση είναι υποχρεωτική, de jure ή de facto, όσον αφορά την εμπορία ή τη χρησιμοποίηση σε ένα κράτος μέλος ή σε σημαντικό τμήμα του κράτους αυτού, με εξαίρεση τις διατάξεις που καθορίζονται από τις τοπικές αρχές.  12. «Πιστοποίηση πιστότητας», η ενέργεια που αποσκοπεί στην πιστοποίηση, με τη βοήθεια πιστοποιητικού πιστότητας ή σήματος πιστότητας, του γεγονότος ότι ένα προϊόν ή μια υπηρεσία είναι σύμφωνη προς συγκεκριμένα πρότυπα ή τεχνικές προδιαγραφές.  13. «Τεχνολογία πληροφοριών», τα συστήματα, ο εξοπλισμός, τα επιμέρους στοιχεία και το λογιστικό που απαιτούνται, προκειμένου να εξασφαλιστεί ο εντοπισμός, η επεξεργασία και η αποθήκευση πληροφοριών σε όλους τους χώρους της ανθρώπινης δραστηριότητας (σπίτι, γραφείο, εργοστάσιο, κλπ.), και των οποίων η υλοποίηση εξαρτάται γενικά από την ηλεκτρονική και τις συναφείς τεχνολογίες.  14. Ως «παραγγελίες κρατικών προμηθειών» νοούνται:  - οι οριζόμενες στο άρθρο 1 της οδηγίας 77/62/ΕΟΚ (1),  - οι συναπτόμενες για την προμήθεια εξοπλισμού σχετικού με την τεχνολογία της πληροφορικής ή των τηλεπικοινωνιών, άσχετα από τον τομέα δραστηριότητας της αναθέτουσας αρχής.  15. «Οργανισμοί τηλεπικοινωνιών», οι αναγνωρισμένες στην Κοινότητα δημόσιες ή ιδιωτικές επιχειρήσεις που παρέχουν στο κοινό υπηρεσίες στον τομέα των τηλεπικοινωνιών.  Άρθρο 2  Για να ευνοηθεί η τυποποίηση στην Ευρώπη καθώς και η επεξεργασία και η εφαρμογή προτύπων στον τομέα της τεχνολογίας των πληροφοριών και λειτουργικών προδιαγραφών στον τομέα των τηλεπικοινωνιών, τίθενται σε εφαρμογή σε κοινοτικό επίπεδο τα ακόλουθα μέτρα, με την επιφύλαξη των διατάξεων του άρθρου 3 παράγραφος 2 και του άρθρου 4:  α) τακτικός προσδιορισμός, τουλάχιστον μια φορά το χρόνο, βάσει διεθνών προτύπων, σχεδίων διεθνών προτύπων ή αντιστοίχων εγγράφων, των κατά προτεραιότητα αναγκών στον τομέα της τυποποιήσεως, προκειμένου να καταρτιστούν προγράμματα εργασιών και να συνταχθούν τα ευρωπαϊκά πρότυπα και οι λειτουργικές  προδιαγραφές που θα κριθούν αναγκαίες για να εξασφαλιστούν ανταλλαγές πληροφοριών και στοιχείων καθώς και η δυνατότητα συνεργασίας μεταξύ των συστημάτων·  β) βάσει των εργασιών τυποποιήσεως που διεξάγονται σε διεθνές επίπεδο:  - οι ευρωπαϊκοί οργανισμοί τυποποίησης και οι τεχνικοί οργανισμοί οι εξειδικευμένοι στον τομέα της τεχνολογίας των πληροφοριών και των τηλεπικοινωνιών, καλούνται να καθορίζουν ευρωπαϊκά πρότυπα, ευρωπαϊκά προ-πρότυπα ή λειτουργικές προδιαγραφές των τηλεπικοινωνιών, με ενδεχόμενη προσφυγή στην κατάρτιση λειτουργικών προτύπων, προκειμένου να εξασφαλίζεται η ακρίβεια η οποία απαιτείται από τους χρήστες για την ανταλλαγή πληροφοριών και στοιχείων και τη λειτουργική συμβατότητα των συστημάτων. Οι οργανισμοί αυτοί θα βασίζουν τις εργασίες τους στα διεθνή πρότυπα, τα σχέδια διεθνών προτύπων ή τις διεθνείς τεχνικές προδιαγραφές του τομέα των τηλεπικοινωνιών. Όταν ένα διεθνές πρότυπο, ένα σχέδιο διεθνούς προτύπου ή μια διεθνής τεχνική προδιαγραφή του τομέα των τηλεπικοινωνιών διαθέτει σαφείς διατάξεις που να επιτρέπουν την ενιαία εφαρμογή του, οι διατάξεις αυτές θα υιοθετούνται αμετάβλητες στο ευρωπαϊκό πρότυπο, το ευρωπαϊκό προ-πρότυπο ή την τεχνική προδιαγραφή του τομέα των τηλεπικοινωνιών. Μόνον όταν δεν υπάρχουν τέτοιες σαφείς διατάξεις στο διεθνές πρότυπο, το σχέδιο διεθνούς προτύπου ή τη διεθνή τεχνική προδιαγραφή των τηλεπικοινωνιών, το ευρωπαϊκό πρότυπο, το ευρωπαϊκό προ-πρότυπο ή η τεχνική προδιαγραφή των τηλεπικοινωνιών θα συντάσσεται έτσι ώστε να διευκρινίζεται, ή όπου χρειάζεται, να συμπληρώνεται το διεθνές πρότυπο, το σχέδιο διεθνούς προτύπου ή η διεθνής τεχνική προδιαγραφή του τομέα των τηλεπικοινωνιών, ενώ παράλληλα θα αποφεύγεται απόκλιση από αυτή,  - οι παραπάνω οργανισμοί καλούνται επίσης να καταρτίζουν τεχνικές προδιαγραφές που θα μπορούν να αποτελέσουν τη βάση ευρωπαϊκών προτύπων ή ευρωπαϊκών προ-προτύπων, ελλείψει, ή ως συμβολή στη θέσπιση, αποδεδειγμένων διεθνών προτύπων για την ανταλλαγή πληροφοριών και στοιχείων και τη λειτουργική συμβατότητα των συστημάτων·  γ) μέτρα για τη διευκόλυνση της εφαρμογής των προτύπων και των λειτουργικών προδιαγραφών, συντονίζοντας κυρίως τις δραστηριότητες των κρατών μελών όσον αφορά:  - τον έλεγχο της συμβατότητας των προϊόντων και υπηρεσιών προς τα πρότυπα και τις λειτουργικές προδιαγραφές, βάσει εξειδικευμένων προτύπων δοκιμών,  - την πιστοποίηση της συμβατότητας προς τα πρότυπα και τις λειτουργικές προδιαγραφές, σύμφωνα με κατάλληλα εναρμονισμένες διαδικασίες·  δ) μέτρα για την προαγωγή της εφαρμογής προτύπων και λειτουργικών προδιαγραφών, που σχετίζονται με την τεχνολογία των πληροφοριών και με τις τηλεπικοινωνίες στις δημόσιες συμβάσεις και στους τεχνικούς κανονισμούς.  Άρθρο 3  1. Οι συγκεκριμένοι στόχοι των προτεινόμενων μέτρων περιγράφονται στο παράρτημα της παρούσας απόφασης.  2. Η παρούσα απόφαση καλύπτει:  - πρότυπα στον τομέα της τεχνολογίας των πληροφοριών, όπως περιγράφονται στο άρθρο 5,  - λειτουργικές προδιαγραφές για τις ειδικές υπηρεσίες που προσφέρουν τα δημόσια τηλεπικοινωνιακά δίκτυα για την ανταλλαγή πληροφοριών και στοιχείων μεταξύ συστημάτων τεχνολογίας και πληροφοριών.  3. Η παρούσα απόφαση δεν καλύπτει:  - τις κοινές τεχνικές προδιαγραφές για τερματικό εξοπλισμό που συνδέεται με τα δημόσια τηλεπικοινωνιακά δίκτυα, οι οποίες καλύπτονται από την οδηγία 86/361/ΕΟΚ,  - τις προδιαγραφές για τον εξοπλισμό που αποτελεί οποιοδήποτε μέρος των τηλεπικοινωνιακών δικτύων αυτών καθαυτών.  Άρθρο 4  Κατά τον προσδιορισμό των αναγκών σε θέματα τυποποίησης και στην κατάρτιση του προγράμματος εργασιών για την τυποποίηση και την κατάρτιση λειτουργικών προδιαγραφών, η Επιτροπή βασίζεται ιδίως σε πληροφορίες που της κοινοποιούνται κατ' εφαρμογή της οδηγίας 83/189/ΕΟΚ.  Η Επιτροπή, αφού συμβουλευτεί την επιτροπή που προβλέπεται στο άρθρο 7, αναθέτει τις τεχνικές εργασίες στους αρμόδιους ευρωπαϊκούς οργανισμούς προτύπων ή ειδικευμένους τεχνικούς φορείς (CEN, CENELEC και CEPT) και ζητά, εάν χρειάζεται, να εκπονήσουν αντίστοιχα ευρωπαϊκά πρότυπα ή λειτουργικές προδιαγραφές. Οι εντολές που θα ανατεθούν στους οργανισμούς αυτούς θα υποβάλλονται προς έγκριση στην επιτροπή που προβλέπει το άρθρο 5 της οδηγίας 83/189/ΕΟΚ σύμφωνα με τις διαδικασίες της προαναφερθείσας οδηγίας. Δεν θα ανατεθεί καμιά εντολή που να υπερκαλύπτει κάποια πλευρά των προγραμμάτων εργασίας που έχουν αρχίσει ή θεσπιστεί σύμφωνα με την οδηγία 86/361/ΕΟΚ.  Άρθρο 5  1. Λαμβάνοντας υπόψη τις διαφορές που υφίστανται ως προς τις ισχύουσες εθνικές διαδικασίες, τα κράτη μέλη λαμβάνουν τα αναγκαία μέτρα ούτως ώστε να γίνεται μνεία:  - των ευρωπαϊκών προτύπων και των ευρωπαϊκών προ-προτύπων, όπως περιγράφονται στο άρθρο 2 στοιχείο β),  - των διεθνών προτύπων, όταν αυτά είναι αποδεκτά από τη χώρα στην οποία ανήκει η συμβαλλόμενη αρχή,  στις παραγγελίες κρατικών προμηθειών που αφορούν την τεχνολογία των πληροφοριών έτσι ώστε τα πρότυπα αυτά να αποτελέσουν τη βάση για την ανταλλαγή πληροφοριών και στοιχείων και για τη λειτουργική συμβατότητα των συστημάτων. 2. Για να εξασφαλίζεται η συμβατότητα στους τερματικούς σταθμούς, τα κράτη μέλη λαμβάνουν τα αναγκαία μέτρα ώστε οι δημόσιες υπηρεσίες τηλεπικοινωνιών να χρησιμοποιούν λειτουργικές προδιαγραφές για τα μέσα πρόσβασης στα δημόσια τηλεπικοινωνιακά τους δίκτυα, όσον αφορά τις ειδικές υπηρεσίες με σκοπό την ανταλλαγή πληροφοριών και στοιχείων μεταξύ συστημάτων τεχνολογίας των πληροφοριών τα οποία χρησιμοποιούν επίσης τα πρότυπα που αναφέρονται στην παράγραφο 1.  3. Κατά την εφαρμογή του παρόντος άρθρου θα λαμβάνονται υπόψη οι έκτακτες περιστάσεις που περιγράφονται παρακάτω, οι οποίες μπορεί να δικαιολογούν τη χρήση προτύπων και προδιαγραφών άλλων από τις προβλεπόμενες στην παρούσα απόφαση:  - η ανάγκη να υπάρχει λειτουργική συνέχεια στα υπάρχοντα συστήματα, αλλά μόνο ως στοιχείο σαφώς καθορισμένων και διατυπωμένων στρατηγικών για μεταγενέστερη μετάβαση σε διεθνή ή ευρωπαϊκά πρότυπα ή λειτουργικές προδιαγραφές,  - ο πραγματικά νεωτεριστικός χαρακτήρας ορισμένων σχεδίων,  - η τεχνική ανεπάρκεια του προκείμενου προτύπου ή της λειτουργικής προδιαγραφής όσον αφορά το σκοπό του, εφόσον δεν παρέχει τα κατάλληλα μέσα για την ανταλλαγή πληροφοριών και στοιχείων και για τη λειτουργική συμβατότητα των συστημάτων, ή εφόσον δεν υφίστανται τα μέσα (συμπεριλαμβανομένων και των δοκιμών) για την εξασφάλιση ικανοποιητικής πιστότητας ενός προϊόντος προς αυτό το πρότυπο ή τη λειτουργική προδιαγραφή ή, στην περίπτωση των ευρωπαϊκών προ-προτύπων, η έλλειψη της απαραίτητης για την εφαρμογή σταθερότητας. Τα άλλα κράτη μέλη θα είναι ελεύθερα να αποδείξουν στην επιτροπή του άρθρου 7 ότι ο εξοπλισμός που είναι σύμφωνος με το πρότυπο αυτό έχει χρησιμοποιηθεί με ικανοποιητικά αποτελέσματα και ότι, συνεπώς, η χρισημοποίηση αυτής της ρήτρας παρέκκλισης ήταν αδικαιολόγητη,  - όταν, μετά από προσεκτική έρευνα της αγοράς, αποδειχθεί ότι σοβαροί λόγοι που έχουν σχέση με τη συνάρτηση κόστους/ωφέλειας καθιστούν τη χρήση του προτύπου ή της λειτουργικής προδιαγραφής ακατάλληλη. Θα επιτρέπεται σε άλλα κράτη μέλη να αποδείξουν στην Επιτροπή του άρθρου 7 ότι έχει χρησιμοποιηθεί ικανοποιητικά, σε κανονική εμπορική βάση, εξοπλισμός σύμφωνος με τα πρότυπα αυτά και ότι, συνεπώς, η χρησιμοποίηση της συγκεκριμένης παρέκκλισης ήταν αδικαιολόγητη.  4. Επί πλέον, τα κράτη μέλη μπορούν να απαιτούν να γίνεται μνεία, όπως προβλέπεται και στην παράγραφο 1, άλλων διεθνών σχεδίων προτύπων.  5. Οι αντισυμβαλλόμενες αρχές που επικαλούνται την παράγραφο 3 του παρόντος άρθρου αιτιολογούν τη στάση τους, ει δυνατόν στα αρχικά έγγραφα προσφορών που εκδίδονται σε σχέση με την προμήθεια και οπωσδήποτε στα εσωτερικά τους έγγραφα, και παρέχουν τις πληροφορίες αυτές όταν τους ζητηθεί από τις προσφέρουσες εταιρείες ή από την Επιτροπή του άρθρου 7, τηρώντας ωστόσο το εμπορικό απόρρητο. Υπάρχει επίσης η δυνατότητα να κατατίθενται απευθείας στην Επιτροπή των Ευρωπαϊκών Κοινοτήτων διαμαρτυρίες για τη χρησιμοποίηση των παρεκκλίσεων της παραγράφου 3.  6. Η Επιτροπή των Ευρωπαϊκών Κοινοτήτων θα εφαρμόζει τις διατάξεις του παρόντος άρθρου σε όλα τα κοινοτικά σχέδια και προγράμματα περιλαμβανομένων και των παραγγελιών για κρατικές προμήθειες που χρηματοδοτούνται από τον προϋπολογισμό της Κοινότητας.  7. Οι αντισυμβαλλόμενες αρχές, εφόσον το θεωρούν αναγκαίο, μπορούν να εφαρμόζουν άλλες προδιαγραφές για συμβάσεις με αντικείμενο αξίας κατώτερης των 100 000 ECU, με την προϋπόθεση ότι οι αγορές αυτές δεν θα εμποδίσουν τη χρησιμοποίηση των προτύπων που αναφέρονται στις παραγράφους 1 και 2 για κάθε σύμβαση, η αξία του αντικείμενου της οποίας υπερβαίνει το προαναφερόμενο αυτό ποσό. Η αναγκαιότητα αυτής της παρέκκλισης ή το επίπεδο του ορίου που ορίζεται στην παρούσα παράγραφο θα αναθεωρηθούν μέσα σε τρία χρόνια από τη θέση της απόφασης σε εφαρμογή.  Άρθρο 6  Κατά την επεξεργασία τεχνικών κανονισμών που αφορούν το πεδίο που καλύπτει η παρούσα απόφαση, τα κράτη μέλη κάνουν μνεία των προτύπων που αναφέρει το άρθρο 5, εφόσον αυτά ανταποκρίνονται κατά τον ενδεδειγμένο τρόπο στις τεχνικές προδιαγραφές που επιδιώκει να ορίσει ο κανονισμός.  Άρθρο 7  1. Κατά την υλοποίηση των στόχων και τη διαχείριση των δραστηριοτήτων που θεσπίζει η απόφαση, η Επιτροπή των Ευρωπαϊκών Κοινοτήτων επικουρείται από συμβουλευτική επιτροπή, που ονομάζεται «Ομάδα Εργασίας Ανωτέρων Υπαλλήλων για την Τυποποίηση στον τομέα της Τεχνολογίας των Πληροφοριών». Η επιτροπή αυτή αποτελείται από αντιπροσώπους που ορίζουν τα κράτη μέλη, οι οποίοι δικαιούνται να προσφεύγουν στη βοήθεια εμπειρογνωμόνων ή συμβούλων, προεδρεύεται δε από αντιπροσώπους της Επιτροπής των Ευρωπαϊκών Κοινοτήτων. Για θέματα τηλεπικοινωνιών, αρμόδια είναι η Επιτροπή Ανωτέρων Υπαλλήλων για τις Τηλεπικοινωνίες, η οποία προβλέπεται στο άρθρο 5 της οδηγίας 86/361/ΕΟΚ.  2. Η Επιτροπή συμβουλεύεται τη συμβουλευτική επιτροπή όταν καθορίζει κοινοτικές προτεραιότητες, προσπαθεί να εφαρμόζει στην πράξη τα μέτρα που αναφέρει το παράρτημα, ασχολείται με θέματα που αφορούν την εξακρίβωση της πιστότητας προς τα πρότυπα, παρακολουθεί την εφαρμογή των διατάξεων του άρθρου 5 και καταγίνεται με άλλα θέματα που αφορούν την τυποποίηση στον τομέα της τεχνολογίας των πληροφοριών και των τηλεπικοινωνιών ή σε τομείς άλλους που επικαλύπτουν εν μέρει τους προηγούμενους. Η Επιτροπή συμβουλεύεται επίσης τη συμβουλευτική επιτροπή σχετικά με την έκθεση που αναφέρει το άρθρο 8.  3. Η Επιτροπή συντονίζει τις δραστηριότητες των εν λόγω επιτροπών με την επιτροπή που προβλέπει το άρθρο 5 της οδηγίας 83/189/ΕΟΚ, ιδίως όταν υπάρχει πιθανή αλληλοεπικάλυψη κατά τη διατύπωση αιτήσεων προς ευρωπαϊκούς οργανισμούς τυποποίησης δυνάμει της παρούσας απόφασης ή της οδηγίας εκείνης. 4. Κάθε θέμα που αφορά την εκτέλεση της παρούσας απόφασης μπορεί να υποβάλλεται στην επιτροπή έπειτα από αίτηση του προέδρου ή ενός κράτους μέλους.  5. Η επιτροπή συνεδριάζει τουλάχιστον δύο φορές ετησίως.  6. Η επιτροπή καταρτίζει τον εσωτερικό της κανονισμό.  7. Τη γραμματεία της επιτροπής εξασφαλίζει η Επιτροπή των Ευρωπαϊκών Κοινοτήτων.  Άρθρο 8  Η Επιτροπή καταρτίζει περιοδική έκθεση σχετικά με την πορεία των ενεργειών για την τυποποίηση στον τομέα της τεχνολογίας των πληροφοριών, την οποία απευθύνει κάθε δύο χρόνια στο Ευρωπαϊκό Κοινοβούλιο και στο Συμβούλιο. Η έκθεση αυτή αναφέρεται στις εκτελεστικές μεθοδεύσεις που έχουν υιοθετηθεί στην Κοινότητα, τα αποτελέσματα που έχουν επιτευχθεί, την εφαρμογή τους στις κρατικές προμήθειες και στους εθνικούς τεχνικούς κανονισμούς, και ειδικότερα τις πρακτικές τους επιπτώσεις όσον αφορά την πιστοποίηση.  Άρθρο 9  Η παρούσα απόφαση δεν θίγει την εφαρμογή της οδηγίας 83/198/ΕΟΚ και της οδηγίας 86/361/ΕΟΚ.  Άρθρο 10  Η παρούσα απόφαση τίθεται σε εφαρμογή ένα έτος από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.  Άρθρο 11  Η παρούσα απόφαση απευθύνεται στα κράτη μέλη.  Βρυξέλλες, 22 Δεκεμβρίου 1986.  Για το Συμβούλιο  Ο Πρόεδρος  G. SHAW  (1) ΕΕ αριθ. C 36 της 17. 2. 1986, σ. 55.  (2) ΕΕ αριθ. C 303 της 25. 11. 1985, σ. 2.  (3) ΕΕ αριθ. L 109 της 26. 4. 1983, σ. 8.  (4) ΕΕ αριθ. L 217 της 5. 8. 1986, σ. 21.  (1) ΕΕ αριθ. L 13 της 15. 1. 1977, σ. 1.  ΠΑΡΑΡΤΗΜΑ  ΜΕΤΡΑ ΣΧΕΤΙΚΑ ΜΕ ΤΗΝ ΤΥΠΟΠΟΙΗΣΗ ΣΤΟΝ ΤΟΜΕΑ ΤΩΝ ΤΕΧΝΟΛΟΓΙΩΝ ΤΩΝ ΠΛΗΡΟΦΟΡΙΩΝ ΚΑΙ ΤΩΝ ΤΗΛΕΠΙΚΟΙΝΩΝΙΩΝ  1.2 // 1.   // Στόχοι   //   // α) Συμβολή στην ενοποίηση της εσωτερικής αγοράς της Κοινότητας στους τομείς των τεχνολογιών των πληροφοριών και των τηλεπικοινωνιών.   //   // β) Βελτίωση της διεθνούς ανταγωνιστικότητας των κοινοτικών κατασκευαστών, μέσω της μεγαλύτερης απορρόφησης, στην αγορά της Κοινότητας, εξοπλισμών που κατασκευάζονται σύμφωνα με αναγνωρισμένα ευρωπαϊκά και διεθνή πρότυπα.   //   // γ) Διευκόλυνση των ανταλλαγών πληροφοριών μέσα στην Κοινότητα με περιορισμό των εμποδίων που δημιουργούνται από τις ασυμβατότητες οι οποίες προκύπτουν από την έλλειψη προτύπων ή από την έλλειψη ακρίβειας στη διατύπωσή τους.   //   // δ) Εξασφάλιση του ότι θα λαμβάνονται υπόψη οι ανάγκες των χρήστων με την παροχή προς αυτούς μεγαλύτερης ελευθερίας στη συναρμολόγηση των δικών τους συστημάτων, με βάση που θα τους εξασφαλίζει διαλειτουργικότητα και, κατά συνέπεια, καλύτερες επιδόσεις με μικρότερο κόστος.  //   // ε) Προώθηση της εφαρμογής των προτύπων και των λειτουργικών προδιαγραφών στις κρατικές προμήθειες.   // 2.  // Περιγραφή των ενεργειών και των εργασιών που πρέπει να αναληφθούν   // 2.1.   // Εκπόνηση των προγραμμάτων εργασιών και καθορισμός των προτεραιοτήτων   //   // Κατά την εκπόνηση των προγραμμάτων εργασιών και τον καθορισμό των προτεραιοτήτων, λαμβάνονται υπόψη οι ανάγκες της Κοινότητας και οι οικονομικές επιπτώσεις των εργασιών αυτών με βάση τις απόψεις των χρήστων, των κατασκευαστών και των διοικήσεων οργανισμών τηλεπικοινωνιών. Οι εργασίες που πρέπει να γίνουν στο επίπεδο αυτό περιλαμβάνουν κυρίως:   // 2.1.1.   // τη συλλογή λεπτομερών πληροφοριών με βάση τα εθνικά και διεθνή προγράμματα, την παρουσίασή τους υπό μορφή που θα διευκολύνει τη συγκριτική ανάλυση και τη σύνταξη των συγκεφαλαιωτικών εγγράφων που απαιτούνται για τις εργασίες της επιτροπής·   // 2.1.2.   // την κυκλοφορία των πληροφοριών αυτών, την εξέταση των αναγκών και τις διαβουλεύσεις με τους ενδιαφερόμενους·   // 2.1.3.   // το συγχρονισμό των προγραμμάτων εργασίας με τις δραστηριότητες της διεθνούς τυποποίησης·   // 2.1.4.   // τη διαχείριση των προγραμμάτων εργασιών·   // 2.1.5.   // τη σύνταξη των εκθέσεων σχετικά με την εκτέλεση των εργασιών και τα πρακτικά αποτελέσματα της εφαρμογής τους.   // 2.2.  // Εκτέλεση των εργασιών τυποποίησης στον τομέα των τεχνολογιών των πληροφοριών   //   // Η εκτέλεση των προγραμμάτων τυποποίησης απαιτεί την πραγματοποίηση μιας σειράς εργασιών που θα ανατεθούν στη CEN/CENELEC και τη CEPT και θα αντιστοιχούν στα διάφορα στάδια που απαιτούνται προκειμένου να εξασφαλίζεται η αξιοπιστία των προτύπων.   //   // Οι δραστηριότητες αυτές περιλαμβάνουν:   // 2.2.1.   // τη βελτίωση των διεθνών προτύπων με στόχο να εξαλειφθούν οι ασάφειες και οι εναλλακτικές επιλογές που αποδυναμώνουν τη λειτουργία ενός προτύπου το οποίο πρέπει να χρησιμοποιείται για να εξασφαλίζεται η ανταλλαγή πληροφοριών και η διαλειτουργικότητα των συστημάτων·   // 2.2.2.   // την κατάρτιση προκαταρκτικών προτύπων στις περιπτώσεις που κάτι τέτοιο δικαιολογείται από την υπερβολική βραδύτητα της διεθνούς τυποποίησης ή των προτύπων που απαιτούνται σε κοινοτικά πλαίσια, όταν δεν υπάρχει διεθνής τυποποίηση·   // 2.2.3.  // τον καθορισμό των συνθηκών που απαιτούνται, προκειμένου να εξασφαλιστεί η αυστηρή πιστότητα προς ένα πρότυπο·   // 2.2.4.  // την κατάρτιση προτύπων δοκιμών ή προδιαγραφών δοκιμών που περιλαμβάνονται στα πρότυπα και οργάνωση των διαδικασιών και των δομών που θα επιτρέπουν στα εργαστήρια δοκιμών να επαληθεύουν την πιστότητα προς τα πρότυπα, με κατάλληλα εναρμονισμένες βάσεις.  // 2.3.   // Ενέργειες που έχουν σχέση με τον τομέα των τηλεπικοινωνιών   //   // Οι εργασίες τυποποίησης που έχουν σχέση με τον τομέα των τηλεπικοινωνιών περιλαμβάνουν στην πραγματικότητα δύο ειδών δραστηριότητες:   //   // - την κατάρτιση λειτουργικών προδιαγραφών που βασίζονται σε τυχόν υφιστάμενα διεθνή ή ευρωπαϊκά πρότυπα/προδιαγραφές, για τους τρόπους πρόσβασης σε δημόσια δίκτυα τηλεπικοινωνιών όσον αφορά τις υπηρεσίες που προορίζονται ειδικά για την απαλλαγή πληροφοριών και στοιχείων μεταξύ συστημάτων τεχνολογιών των πληροφοριών. Αυτές οι τεχνικές εργασίες ανήκουν στις δραστηριότητες εναρμόνισης που διεξάγονται στον τομέα των τηλεπικοινωνιών και ανατίθενται στη CEPT σύμφωνα με τις διαδικασίες που περιγράφονται στην οδηγία 86/361/ΕΟΚ,   //   // - τις εργασίες που πρέπει να γίνουν στα πλαίσια του τομέα που είναι κοινός για τις τεχνολογίες των πληροφοριών και τις τηλεπικοινωνίες και απαιτούν εντατική συνεργασία ανάμεσα στους αρμόδιους τεχνικούς οργανισμούς (δηλαδή τους CEN/CENELEC/CEPT). Οι εργασίες αυτές θα πρέπει να συμβάλουν στην επίτευξη σύγκλισης, προκειμένου τα πρότυπα και οι λειτουργικές προδιαγραφές να μπορούν να εφαρμοστούν κατά εναρμονισμένο τρόπο σε όσο το δυνατόν περισσότερες εφαρμογές, σύμφωνα με τη διαδικασία που περιγράφεται στην οδηγία 83/189/ΕΟΚ.   // 2.4.  // Συμπληρωματικές ενέργειες   //   // Το τμήμα αυτό του προγράμματος περιλαμβάνει τις εξής ενέργειες:   // 2.4.1.  // εξειδικευμένες εργασίες μετρολογίας για τους τομείς:   //  // - της προώθησης της εξέλιξης των εργαλείων για δοκιμές και επικύρωση των τεχνικών τυπικής περιγραφής,,   //   // - της συγκρότησης βάσεων αναφοράς, ιδιαίτερα στην περίπτωση των εφαρμογών που απαιτούν χρησιμοποίηση λειτουργικών προτύπων τα οποία προέρχονται από τη συνδυασμένη εφαρμογή πολλών προτύπων·  // 2.4.2.   // προώθηση της κατάρτισης εγχειριδίων που δίνουν οδηγίες για την εφαρμογή των προτύπων από τον τελικό χρήστη·  // 2.4.3.   // οργάνωση επιδείξεων σχετικά με τη διαλειτουργικότητα που επιτυγχάνεται με βάση το πρότυπο. Η ενέργεια αυτή θα έχει κυρίως ως αντικείμενο να διατεθούν στα διάφορα επί μέρους σχέδια τα εργαλεία των δοκιμών και της μετρολογίας που καθορίζονται στο σημείο 2.4.1 και να εξασφαλιστεί ο πειραματισμός με τα «πρότυπα υπό πειραματική επαλήθευση»·   // 2.4.4.   // προώθηση διακανονισμών που ξεπερνούν τα πλαίσια της βιομηχανικής τυποποίησης, εξαρτώνται από τη σύναψη συμφωνιών στα πλαίσια συγκεκριμένων επαγγελματικών κλάδων και συμβάλλουν στην αποτελεσματική ανταλλαγή πληροφοριών (συναλλαγές ταξιδιωτικών γραφείων, ηλεκτρονικές τραπεζικές συναλλαγές, εισαγωγή της πληροφορικής στον τομέα των τελωνειακών εγγράφων, μηχανοργάνωση βιομηχανικής παραγωγής, μηχανοργάνωση γραφείου, μικρο-υπολογιστές κλπ.)·  // 2.4.5.   // μελέτες και ειδικά προγράμματα στον τομέα της τυποποίησης των τεχνολογιών των πληροφοριών.   // 3.  // Ενέργειες που αναφέρονται στην εφαρμογή των προτύπων στις κρατικές προμήθειες   //   // Καθορισμός των πιο αποτελεσματικών μεθόδων ταχείας εφαρμογής των προτύπων και των τεχνικών προδιαγραφών στα πλαίσια της παρούσας απόφασης, ενώ θα εξασφαλίζεται η κατάλληλη σύνδεση με τις δραστηριότητες που προβλέπονται στην οδηγία 77/62/ΕΟΚ (1).  (1) ΕΕ αριθ. L 13 της 15. 1. 1977, σ. 1.


title: 2007/317/ΕΚ: Απόφαση του Συμβουλίου, της 16ης Απριλίου 2007 , για τον καθορισμό της θέσης που πρόκειται να υποστηριχθεί, εξ ονόματος της Κοινότητας, στο Διεθνές Συμβούλιο Σιτηρών όσον αφορά την παράταση της σύμβασης για την εμπορία σιτηρών του 1995

text:
               9.5.2007

               EL

               Επίσημη Εφημερίδα της Ευρωπαϊκής Ένωσης

               L 119/30

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 16ης Απριλίου 2007
   για τον καθορισμό της θέσης που πρόκειται να υποστηριχθεί, εξ ονόματος της Κοινότητας, στο Διεθνές Συμβούλιο Σιτηρών όσον αφορά την παράταση της σύμβασης για την εμπορία σιτηρών του 1995
   (2007/317/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 δεύτερο εδάφιο,
   την πρόταση της Επιτροπής,
   Εκτιμώντας τα ακόλουθα:
   Η σύμβαση για την εμπορία σιτηρών του 1995 είχε συναφθεί από την Κοινότητα με την απόφαση 96/88/ΕΚ (1) και έκτοτε παρατείνεται τακτικά για περαιτέρω περιόδους δύο ετών. Η σύμβαση αυτή παρατάθηκε τελευταία με την απόφαση του Διεθνούς Συμβουλίου Σιτηρών τον Ιούνιο του 2005 και παραμένει σε ισχύ μέχρι τις 30 Ιουνίου 2007. Η περαιτέρω παράταση της σύμβασης είναι προς το συμφέρον της Κοινότητας. Η Επιτροπή, η οποία εκπροσωπεί την Κοινότητα στο Διεθνές Συμβούλιο Σιτηρών, θα πρέπει επομένως να εξουσιοδοτηθεί να ψηφίσει υπέρ αυτής της παράτασης,
   ΑΠΟΦΑΣΙΖΕΙ:
   Άρθρο μόνο
   Η Κοινότητα στο Διεθνές Συμβούλιο Σιτηρών τάσσεται υπέρ της παράτασης της σύμβασης για την εμπορία σιτηρών του 1995 για περαιτέρω χρονική περίοδο δύο ετών το πολύ.
   Η Επιτροπή εξουσιοδοτείται να υποστηρίξει τη θέση αυτή στο πλαίσιο του Διεθνούς Συμβουλίου Σιτηρών.

      Λουξεμβούργο, 16 Απριλίου 2007.

            Για το Συμβούλιο

            Ο Πρόεδρος

         H. SEEHOFER

      (1)  ΕΕ L 21 της 27.1.1996, σ. 47.


title: 2012/760/ΕΕ: Απόφαση του Συμβουλίου, της 6ης Δεκεμβρίου 2012 , για τον διορισμό στην Επιτροπή των Περιφερειών ενός τακτικού και ενός αναπληρωματικού μέλους από την Γερμανία

text:
               8.12.2012

               EL

               Επίσημη Εφημερίδα της Ευρωπαϊκής Ένωσης

               L 336/82

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 6ης Δεκεμβρίου 2012
   για τον διορισμό στην Επιτροπή των Περιφερειών ενός τακτικού και ενός αναπληρωματικού μέλους από την Γερμανία
   (2012/760/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της γερμανικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Μία θέση τακτικού μέλους της Επιτροπής των Περιφερειών έμεινε κενή λόγω της λήξης της θητείας του κ. Mr Heinz MAURUS.

               (3)

               Μία θέση αναπληρωματικού μέλους της Επιτροπής των Περιφερειών έμεινε κενή λόγω της λήξης της θητείας του δρος Ekkehard KLUG,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2015:

               α)

               ως τακτικό μέλος:

                           —

                           η κυρία Anke SPOORENDONK, Ministerin für Justiz, Kultur und Europa

                     και

               β)

               ως αναπληρωματικό μέλος:

                           —

                           ο κύριος Eberhard SCHMIDT-ELSAESSER, Staatssekretär.

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 6 Δεκεμβρίου 2012.

            Για το Συμβούλιο

            Η Πρόεδρος

         Σ. ΧΑΡΑΛΑΜΠΟΥΣ

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.